เตรียมคลอดซื้อประกันได้ลดหย่อนภาษีก่อนสิ้นปีนี้
คลังเล็งให้ลดหย่อนภาษีส่งเสริมการออมเพื่อการเกษียณก่อนสิ้นปีนี้ ด้านสภาธุรกิจประกันภัย ยืนกระต่ายขาเดียวต้องได้ลดหย่อนใหม่ 2 แสนบาท ไม่รวมของเก่า 1 แสนบาท
5 ก.ย. 2553

คลังเล็งให้ลดหย่อนภาษีส่งเสริมการออมเพื่อการเกษียณก่อนสิ้นปีนี้ ด้านสภาธุรกิจประกันภัย ยืนกระต่ายขาเดียวต้องได้ลดหย่อนใหม่ 2 แสนบาท ไม่รวมของเก่า 1 แสนบาท
นายสุรศักดิ์  พิชิตงผจงกิจ  ผู้อำนวยการส่วนนโยบายประกันภัย สำนักงานเศรฐกิจการคลัง (สศค.)กระทรวงการคลัง เปิดเผยว่า ตามแผนพัฒนาตลาดทุน เรื่องมาตรการภาษีส่งเสริมการออมเพื่อการเกษียณจะต้องแล้วเสร็จภายในปี 2553 นี้ อย่างไรก็ตาม ไม่สามารถตอบได้ว่าในความเป็นจริงจะเป็นไปตามแผนหรือไม่ แต่ทางกระทรวงการคลังได้ให้ความสำคัญกับเรื่องการออมเพื่อการเษียณอย่างมาก เนื่องจากมองว่าในอนาคตอีก 20 ปีข้างหน้า ผู้สูงวัยจะเพิ่มเป็น 20% ของประชากรทั้งหมด
สำหรับความคืบหน้า ขณะนี้รัฐมนตรีว่าการกระทรวงการคลัง ได้ส่งเรื่องให้กับกรมสรรพากรพิจารณาแล้วว่าจะให้สิทธิลดหย่อนได้ไม่เกิน 15% ของรายได้ หรือไม่เกิน 2 แสนบาทและเมื่อรวมกับภาษีกองทุนสำรองเลี้ยงชีพ และกองทุนหุ้นระยะยาวแล้ว ต้องไม่เกิน  5แสนบาท 
“ส่วนตัวเลขจะออกมาเท่าไหร่นั้น ไม่ได้อยู่ในอำนาจที่ผมจะตอบได้ ต้องรอประกาศออกมาเท่านั้น”นายสุรศักดิ์ กล่าว
นายสุรศักดิ์ กล่าวว่า นอกจากนี้ กระทรวงการคลังยัง ได้มีความเห็นชอบแก้ไขปรับปรุงหลักเกณฑ์การหักรายจ่ายภาษีตามหลักคณิตศาสตร์ประกันภัยจากเดิม 65% โดยให้แก้ไขใหม่ให้มีความสอดคล้องกับความเป็นจริง ซึ่งไม่เฉพาะกรมธรรม์บำนาญเท่านั้น แต่ดูการตั้งสำรองอื่น ของบริษัทประกันชีวิตด้วย
ขณะเดียวกัน ทางสำนักงานบริหารหนี้สาธารณะ หรือสบน.กำลังอยู่ระหว่างพิจารณาออกพันธบัตรที่สอดคล้องกับความต้องการของธุรกิจประกันชีวิตเป็นการเฉพาะ 
นายสาระ ล่ำซำ ประธานสภาธุรกิจประกันภัย เปิดเผยว่า ได้แสดงจุดยืนกับทางกรมสรรพากรว่า ขอเพิ่มค่าลดหย่อนจากเบี้ยประกันบำนาญ 2 แสนบาท ซึ่งจะต้องเป็น 2 แสนบาทใหม่ ไม่รวมกับ 1 แสนบาทที่ได้สิทธิในปัจจุบัน เพื่อกระตุ้นให้เกิดการออมให้มากขึ้น